出其東門行
作者：高斯得
朝代：宋

paragraphs: 君不見會稽太守第五倫，罷官潛去逃吏民。
不知當時何所畏，乘船夜渡曹娥津。
只緣惠愛入人髓，攀車叩馬千萬羣。
使君若不行詭道，愛河浩渺難抽身。
舊聞吳興解郡綬，歸路南指朝天京。
爾來史項後先去，云何却出東城闉。
橫山伺候不知數，携壺挈榼相邀迎。
使君自揣非壽我，西子不潔將汙人。
水軍二百耀南路，三更一舸臨湖門。
會稽吳興迹相似，誰知愛惡殊其情。
畏匡戒薛聖賢有，豈比汝曹祇自焚。
嗟哉後人亦監此，慎忽繼踵成三人。
從今要辨守賢否，只觀去路東南分。